DOCUMENTE SECRETE: De când s-a semnat contractul cu Wang-pericol-la-siguranța-națională, cuprul din Apuseni conține, subit, mai puțin aur! Cupru Min consideră ”secret de serviciu” cât aur și argint plătesc chinezii, comparativ cu foștii clienți. Ca să descoperiți singuri adevărul, publicăm azi documente de decont semnate chiar de către directorii combinatului

joi, 12 aprilie 2018, 7:04

3 grame de aur pe tona de concentrat de cupru este minimul prevăzut de contract și atât plătesc chinezii de la Merlion

În cele 6 luni care s-au scurs de când Cupru Min a vîndut producția firmei chineze Merlion, reprezentată de mafiotul Wang Yan, brusc statul român primește bani pentru mai puține grame de aur pe tonă decât în ultimii ani!

”E normal, întotdeauna iarna, din cauza temperaturilor scăzute, concentrația de aur din preparat scade”.

Așa sună explicația lui Nicolae Turdean, directorul care a semnat contractul alături de Wang Yan.

Identic a răspunsul oficial și Cupru Min, către ziar: ”Singura variație în concentrația de aur survine ca urmare a sezonalității”!

Autoritățile refuză să facă publice cantitățile de aur și argint din minereul exploatat, motivând că ”sunt secret de serviciu”.

Ziarul a intrat însă în posesia buletinelor oficiale de evaluare ale aurului și argintului, semnate de directorii combinatului.

În iarna anului trecut Cupru Min primea bani pentru 5 grame de aur pe tonă, în loc de 3 grame de aur pe tonă cât ia de la chinezi.

Descoperiți singuri adevărul!

Investigație de Mirela Neag, Răzvan Luțac și Cătălin Tolontan

Au muncit la zăcământ până în cretacic.

Vreme de 79 de milioane de ani, Munții Apuseni au lucrat la fibra lor geologică.

Șisturi piritoase, calcare, gresii.

Mai apoi, Pământul și-a desăvârșit netulburat creația pentru încă alte 64 de milioane de milioane de ani, până în pliocen.

Așa s-a format actuala structură geologică.

Cupru, aur, argint și alte metale rare.

Ceea ce munții au dăruit acum 1,6 milioane de ani s-a schimbat în ultimele 6 luni.

Merlion, o companie de sub influența Chinei

Pe 10 octombrie 2017, compania strategică Cupru Min semnează un contract de vânzare a producției totale de concentrat de cupru.

Cumpărătorul este firma Merlion din Hong Kong, un mare trader de resurse minerale, aflat sub influența Chinei.

Cupru Min livrează în doi ani, octombrie 2017 – octombrie 2019, 80.000 de tone de concentrat de cupru către Merlion.

Contractul este semnat de directorul Nicolae Turdean din partea Cupru Min și de Wang Yan din partea Merlion.

Reprezentantul Merlion, un mafiot căruia statul român i-a retras cetățenia

Wang Yan este fostul Alexandru Ioan, chinezul care și-a pierdut în 2013 cetățenia română.

Asta pentru că SRI, Autoritatea Națională pentru Cetățenie și Tribunalul București l-au considerat ”un pericol pentru siguranța națională a României”.

Conform Legii Siguranței Naționale 51/1991, pe baza căreia i s-a retras cetățeania, Wang Yan săvârșise fapte asimilate aderării la organizații teroriste sau mafiote.

El a constituit sau a făcut parte din structuri care lezează capacitatea de apărare a statului român, precum și drepturile și libertățile cetățenilor.

Toți se temeau se Wang. Banda de bătăuși a lui ”Grasu, Pai, Atai și Țăn”

Dar Wang rămâne, precum munții, de neclintit în România.

Același stat care îi retrage cetățenia într-un proces întins între 2012 și 2014 îi acordă permisul de ședere pe cinci ani cu numărul RO0367537, valabil din 2014 până în 2019!

Nu pleacă nici o zi din grațiile autorităților române și chineze. Asta se numește relație specială!

În 2016 și 2017, el călătorește la Abrud, în curtea Cupru Min.

Wang este același om împotriva căruia există declarații ale martorilor și ale inculpaților în cazul de pedofilie infantilă și de trafic de persoane instrumentat de DIICOT și cunoscut sub numele de ”dosarul Shanghai”.

Lumea se temea de el.

Împreună cu alt cap al rețelei de mafioți, Mihai, Wang folosea o bandă compusă din nume precum ”Grasu, Pai, Atai și Țăn”, cărora le comandau să-i bată pe cei care nu se supuneau.

Folosind ofițeri români corupți din Poliție și Garda financiară, Wang Yan se ocupa cu extorcarea compatrioților săi chinezi, de la care lua sume între 10.000 și 15.000 de dolari de persoană!

Cu acest personaj, statele român și chinez au o relație specială.

În biroul directorului Turdean sosește și un reprezentant al Ambasadei Chinei ca să sprijine Merlion, iar Wang ajunge să reprezinte Merlion, ca împuternicit.

Câștigă licitația.

Începe exportul de minereu către China sub sigla Merlion.

De când a semnat cu Merlion, Cupru Min ia minimul de aur!

Zăcămintele de cupru conțin cantități de aur, argint și alte metale prețioase, căutate pe piața tehnologiei de vârf.

În ceea ce privește aurul și argintul din Munții Metaliferi, ele se regăsesc dintotdeauna în ceea ce exploatează Cupru Min.

Primele cercetări în zonă au loc în 1948, în 1977 se naște Combinatul Minier și în 1983 se extrag primele volume de minereu cuprifer.

În deceniile de când compania transformă, printr-un proces mecanic, minereul de cupru în concentrat, ea a mizat mereu pe anumite procentaje de metal rar.

La aur, concentrația urcă de la 3 până la 5 grame pe tonă și puțin peste.

Cupru Min și cumpărătorul, oricare ar fi el, măsoară fiecare, separat, concentrația livrării și fac ceea ce se numește ”o egalizare”.

În contractul cu Merlion e trecut un minim de 3 grame de aur pe tonă.

Din octombrie 2017, această cifra s-a prăbușit spre 3 grame, minimumul garantat din contract!

Și a rămas acolo.

Milioane de euro mai puțin

Potrivit ziaristului local Radu Ciobotea, care a scris constant despre subiect, aurul a scăzut la 3 sau 3,1 sau 3,2 grame pe tonă!

Acestea sunt cifrele ”egalizate” de Cupru Min și de către Merlion în ultimele 6 luni, de când a început contractul.

La zeci de mii de tone livrate, din diferențele între 3 și 5 grame de aur se adună milioane de euro pe perioada contractului!

Mai multe milioane pentru Merlion, mai puține pentru statul român.

S-au ciocnit Munții Metaliferi și muntele interesului Chinei, în numele căruia a militat Ambasada și a semnat mafiotul Wang Yan.

De ce s-a întâmplat asta descoperiți singuri, ascultând mărturiile.

Puteți începe cu inginerul Nicolae Turdean, cel care a semnat contractul ca director al Cupru Min.

”Concentrația de aur scade mereu iarna”

Nicolae Turdean, director general în momentul semnării contractului cu Merlion

-Domnule director Turdean, e adevărat că, de când a luat Merlion contractul, concentrația de aur și de argint a scăzut brusc?

-Domnu’, haideți, suntem oameni serioși! Gândiți-vă la un singur lucru. Randamentul de preparare depinde de parametrii de funcționare. Întotdeauna, iarna, din cauza temperaturilor scăzute, reactivii nu reacționează la fel cum reacționează în timpul verii.

”Întotdeauna, într-o preparație conținuturile pot să scadă într-o iarnă din cauza temperaturii” Nicolae Turdean

-Bun, dar sezonalitatea de care vorbiți s-a întâmplat și în anii trecuți, când nu era Merlion, ci alt cumpărător?

-Da’ bineînțeleeees! Permanent s-a întâmplat. Iar diferența nu e foarte mare! Nu e sesizabilă.

-La aur e de la 5 la 3 grame pe tonă, de exemplu.

-Nu… 5 grame pe tonă se atinge destul de rar! Hai să fim serioși!

-Ne spuneți că, dacă o să cerem la fabrică să ne spună cât a fost în iarna dintre 2016 și 2017 la egalizare, o să găsim tot spre 3 grame pe tonă? Adică o concentrație mai scăzută, precum acum, cu Merlion?

-Bineînțeles… Bineînțeles! Chiar ar fi indicat să cereți la Cupru Min. Mereu scade iarna. Zăcământul e un amestesc de minerale. Pirită, calcopirită, calcosină. De pirită se leagă mereu aurul. Și argintul. Pirita flotează prima. Dacă temperatura este peste 15 grade, nu flotează așa ușor și se depune.

-Adică ați descoperit că aceasta este cauza?

-Da. Noi am ajuns până acolo încât am făcut o analiză a minereului extras în perioadele astea. Am zis că poate s-au schimbat treptele, pentru că acel conținut de minereu diferă foarte mult în carieră. Noi facem un amestec. Noi, în fine, ei fac amestec. Ei iau de pe o treaptă unde e 0,4 cupru, amestecă cu 0,5 cupru, proporțional, ca să nu fie niciodată sub 0,35. Se face amestec. E o stație specială care amestecă acest minereu.

-Această sezonalitate nu e, așadar, o problemă de extracție?

-Nu! E de vreme, de anotimp. Am luat istoric, din urmă. Și vă dați seama că făcând o statistică ne-am dat seama că felul de exploatare a fost același mereu, iar variabila sunt parametrii de preparare.

Diferența care vine din frig

Nicolae Turdean spune, așadar, că diferența de mineralizare cu aur a producției este exclusiv o problemă de sezon.

Pe vremuri, vorba lui John le Carre, spionii veneau din frig.

Acum, diferența la contracte vine din frig.

Frigul este cel care a făcut ca, în primele 6 luni ale contractului semnat de el și de Wang, aurul plătit de chinezi să fie practic lipit de bariera minimă a contractului: 3 grame pe tonă.

E simplu. Și e din gura unui specialist.

Iarna, concentrația de aur din cuprul prelucrat scade.

Vara, ea crește.

Dar nu crește chiar la 5 grame la tonă, căci ”5 grame se atinge destul de rar”.

Gazeta a cerut de la Cupru Min cifrele ”egalizate” din ultimii doi ani.

Au refuzat să dea cifrele, dar susțin că același frig e de vină

I-am rugat să ofere publicului:

Cât aur au găsit în ultimii doi ani Cupru Min și Ronefer SRL, partenerul anterior al companiei Ministerului Economiei? Cât aur au găsit, în același zăcământ, Cupru Min și Merlion, în cele șase luni de la semnarea noului contract?

Ca să puteți compara.

”E secret de serviciu”, răspunde compania deținută de statul român.

Descoperiți de ce.

Cupru Min: ”Singura variație survine ca urmare a sezonalității”.

“Referitor la speculațiile privind conținutul mai mare de metale prețioase în concentratul livrat Merlion, vă informăm că minereul de cupru conține întotdeauna mici cantități de aur și argint”, își începe Cupru Min răspunsul.

”Explicațiile sunt de natură chimică și geologică și sunt valabile pentru toate carierele de cupru din lume, și anume conținutul variază în funcție de sezonul de exploatare, deci de condițiile climatice, intemperii etc.

Pe de altă parte, detaliile legate de calitatea și compoziția conținutului zăcământului cuprifer sunt sub incidența secretului de serviciu, iar cunoașterea lor publică ar defavoriza Cupru Min în fața concurenței.

Putem menționa, totuși, că procentajele de aur și argint din minereul livrat fostului și actualului client au valori similare, iar singura variație survine ca urmare a sezonalității”.

Asta e.

”Singura variație survine ca urmare a sezonalității”.

Așa sună argumentul unic al oficialilor.

Consiliul lor de Administrație este alcătuit din: Radu Coșarcă (președinte), Dumitru-Remus Vulpescu, Romeo Jantea, Radu Claudiu Roșca, Gheorghe Chindriș (membri).

Remus Vulpescu, fost șef la Romaero și etern consilier al guvernărilor, joacă un rol important în afacere, potrivit surselor din companie.

Cine simplifică, de fapt?

De regulă, oamenii reproșează presei, pe bună dreptate, că se limitează la explicații simple pentru a explica situații complexe.

Și că, din cauza acestui reducționism, nu aflăm adevăratele cauze ale forțelor care ne modelează viața.

În acest caz însă, simplificarea vine din altă parte.

O puteți găsi singuri, pas cu pas.

Și ceea ce descoperiți singuri veți înțelege cu adevărat.

În ianuarie și februarie 2017 se depășea 5 grame de aur pe tonă!

Gazeta vă oferă patru Acte de decontare din vechiul contract, încheiate între Cupru Min și Ronefer.

Documente pe care Cupru Min refuză să le cunoașteți.

Actele de decontare au la bază Buletinele de evaluare, verificate, agreate și semnate de ambele părți.

5,3 grame de aur pe tona de concentrat de cupru a fost media lunilor de iarnă, ianuarie și februarie 2017

Pentru Cupru Min semnează Valentin Mudura, director comercial, și Nicolae Turdean, director general.

Să ne amintim. În actualul contract, cu Merlion, în ianuarie și februarie 2018, cifrele scad spre 3 grame de aur pe tonă.

Frigul e determinant.

În schimb, acum un an, tot iarna, în ianuarie 2017, Cupru Min și Ronefer găsesc 20,4 de kilograme de aur la 3.595 tone de concentrat de cupru.

În ianuarie 2017, concentrația de aur era de 5,6 grame pe tonă.

Iar în februarie 2017, concentrația a fost de 5 grame de aur pe tonă.

Contractele Cupru Min – Ronefer SRL, societatea înlocuită de chinezi, în 2017. Pe ianuarie, s-au scos 20,46 de kilograme de aur. În februarie, 17,81 (încercuite cu galben). Calculul se face în felul următor: n kilograme de aur X 100 / cantitate concentrat. În cazul nostru, de exemplu, în ianuarie, 20.460 / 3.595,329 = 5,69 g/tonă

Observații?

Nu doar că aurul era, înainte de apariția lui Wang și a asociaților săi, cu 80% mai mult decât acum. În plus, el atingea frecvent cote pe care directorul Turdean le atribuie unor situații ”destul de rare”.

Celelalte două luni pentru care vă prezentăm documente au o cantitate de aur tot de peste 5 grame.

”Secret de serviciu”

În mai 2017, Cupru Min primește bani pentru 5,1 grame de aur pe tonă.

În iunie 2017, lui Cupru Min îi revin bani pentru 5,7 grame de aur pe tonă.

Contractele Cupru Min – Ronefer pe mai și iunie 2017, în care sunt 18,424, respectiv 20,514 kilograme de aur extrase de la Roșia Poieni la un concentrat de 3.571, respectiv 3.588 de tone. Adică 5,1, respectiv 5,7 de grame de aur per tonă

Valorile din iarna lui 2017 și cele din vara lui 2017 nu sunt diferite.

Însă sunt diferite față de cele, mult scăzute, din minereul livrat și plătit de chinezi.

Ca și cum, brusc, după milioane de ani în care acul muntelui a arătat aceeași cifră, minereul din Roșia Poeni și-a pierdut din concentrația de aur.

Directorii și autoritățile ar fi putut oferi multe alte argumente.

De pildă, la Roșia Poeni, variația de conținut metalic indică o creștere din interiorul zăcământului spre centru și de la suprafață spre adâncime. Numai că, după cum spune Turdean, când se obține concentratul se face un amestec, ca să se omogenizeze concentrația livrată.

Poate că livrările vin și din depozit, nu numai din producția lunii curente.

Pot fi multe explicații.

Au ales însă să declare totul ”secret de serviciu” și să dea vina pe frig.

Ceea ce nu v-a împiedicat să aflați singuri că nu aceasta este explicația.

CUPRINS: Toate capitolele din investigația GSP în cazul „Shanghai”